Document ID: /fineweb-2-swissfilter-quality_10-filterrobots/filtered/05602.jsonl.gz/60

Jedna od Allahovih kazni za neke ljude u ovozemaljskom životu je da ih zaokupi stalnim raspravama i svađama s drugima. Jer, čistoća grudi, odnosno čistoća srca, je jedna od najvećih blagodati koju islamski učenjaci s pravom nazivaju džennetskom blagodati, i samo oni kojima je Allah podario uputu mogu je postići.
Ko očisti svoje grudi ili svoje srce od zavidnosti i zlobe prema rodbini i prijateljima, njemu je Allah, uistinu, podario džennetsku blagodat dok je još na ovome svijetu.
Stoga, ne ostavljaj ništa u svom srcu protiv bilo kojeg muslimana, pogotovo protiv svoje rodbine i prijatelja, već oprosti, ignoriši i zanemari neke njihove loše postupke prema tebi.
Imaj lijepo mišljenje o muslimanima i ne dozvoli da te šejtan spriječi u tome. Jer, dunjalučki život su trenuci koji zaslužuju da ih proživiš uživajući u blagodati islama, te rahatluku i čistoći srca u odnosu na druge muslimane.
Neka je Allahova milost, bereket, oprost i zadovoljstvo na svakog iskrenog vjernika, koji je blag i samilostan prema muslimanima i čije srce je čisto od zlobe, zavidnosti i mržnje prema vjernicima.
Tekst: Abdusammed Nasuf Bušatlić